**Marino Lars Richard Rahmberg** (født 7. august 1974) er en svensk tidligere fotballspiller.

Karriere
--------

Marino Rahmberg slo først gjennom som back i moderklubben BK Forward, før han med hell ble omskolert til spiss.
Som trener for Lyngby hentet Benny Lennartsson sin tidligere elev fra Forward til den danske toppklubben. Rahmberg spilte seks kamper og scoret ett mål for Lyngby i Superligaen i 1995/96-sesongen.

Degerfors hentet ham til Allsvenskan, hvor den kjappe spissen i sin første sesong ble årets stjerneskudd i klubben. Med 13 mål på 26 kamper var det kun IFK Göteborgs Andreas Andersson som scoret flere mål i Allsvenskan i 1996.

I januar 1997 hentet Premier League-klubben Derby ham på to måneders lån med sikte på en permanent overgang og treårskontrakt. Samtidig ble Rahmberg innkalt til det svenske landslaget. Rahmberg lot seg ikke overtale av Derbys manager Jim Smiths fra landslagets turné til Thailand. De fire kampene Rahmberg spilte for Sverige under King's Cup-turneringen i februar 1997 ble hans eneste på landslagsnivå. Da han returnerte til Derby klarte han ikke å spille seg inn i varmen. Spilletiden han fikk i Premier League under det ti uker lange opphold hos Derby begrenset seg til åtte minutter som innbytter i lagets seier 4-2 over Leicester 22. februar.

Tilbake hos Degerfors pådro Rahmberg seg en lyskeskade som spolerte første halvdel av sesongen. Da han gjorde gjeninntreden i august pådro han seg en hjernerystelse. Han klarte ikke følge opp suksessen fra sitt første år i klubben og lykkes bare score ett enslig mål på femten kamper i en 1997-sesong som endte med nedrykk fra Allsvenskan. Til tross for den mislykkede sesongen var han ettertraktet blant svenske toppklubber. Örebro, Helsingborg og AIK ønsket alle å sikre seg hans tjenester. AIK vant drakampen om signaturen hans.

Overgangen til AIK ble ingen suksess for Rahmberg. Selv om de tre målene han scoret i 1998 bidro til at klubben ble svenske mestere, sto prestasjonene hans ikke i stil med forventningene i den svenske storklubben. Det ble stadig mindre spilletid på ham, og AIK var ikke interessert i å låne ham ut.

Med Börje Andersson, tidligere trener i Degerfors, ved roret lykkes Raufoss i å hente ham på en permanent overgang i juli 1999. Med utsikter til fast spilletid signerte Rahmberg en treårskontrakt med den norske 1. divisjonsklubben. Hos Raufoss blomstret den svenske spissen. Hans mange mål var en viktig årsak til at klubben kjempet om opprykk til Eliteserien.

Hans gode form for Raufoss fanget interesse fra IFK Göteborg, som i august 2002 kom til enighet med Raufoss om en overgang da det var få måneder igjen av kontrakten med Raufoss. Oppholdet hos IFK Göteborg ble ødelagt av en skade som tvang ham til å legge opp.

Referanser
----------

1. ↑  «Rahmberg hem utan kontrakt». *Svenska Dagbladet*. 20. mars 1997. s. 59.
2. ↑  Johan Esk (30. mars 1998). «Marino Rahmberg ska visa storstan vem han är». Aftonbladet. Besøkt 18. september 2021.
3. ↑  Mats Härdh (12. november 1997). «Tre klubbar slåss om Rahmberg». *Svenska Dagbladet*. s. 46.
4. ↑  Göran Bolin, Mats Härdh (20. november 1997). «AIK vann dragkampen». *Svenska Dagbladet*. s. 52.
5. ↑  Martin Theander (20. juli 1999). «Rahmberg klar för norska Raufoss». *Svenska Dagbladet*. s. 32.

Eksterne lenker
---------------

* (en) Marino Rahmberg – Transfermarkt Rediger på Wikidata

* (en) Marino Rahmberg – national-football-teams.com Rediger på Wikidata

* (en) Marino Rahmberg – Soccerbase.com Rediger på Wikidata

* (en) Marino Rahmberg – FBref Rediger på Wikidata
* Svenska Fotbollförbundet
* AIK
* ifkdb.se

|  |  |
| --- | --- |
| Oppslagsverk/autoritetsdata | Prabook
 |